Anker hoop in Hom | Netwerk24
Anker hoop in Hom
Deur Stephan Joubert 27 Julie 2020 05:01
Onsekerheid is ons nuwe werklikheid en met alles wat heeltyd verander, kan dit angstigheid veroorsaak.
Jy kan dit wel beheer. Moenie jou ore uitleen vir slegte gerugte of goor stories nie. Moenie jou bloeddruk laat opjaag deur sommige godsdienstiges se “openbarings” of bangmaak-opinies nie. Luister na kenners wie se integriteit en betroubaarheid bo verdenking is. Leer uit hul boeke, preke en persoonlike gesprekke. Verwyder oormatige geraas van te veel sosiale media uit jou lewe. Beperk jou en jou familie se tyd op die internet.
Leef eenvoudiger deur ’n paar gesonde geestelike dissiplines. Bid elke dag. Oordink elke dag ’n hoofstuk uit God se Woord. Bemoedig jou huismense gedurig met opbouende gesprekke en inligting. Anker jou hoop in die Here. Leef jou lewe voluit. Een skenker gee R30 000 vir Dros-slagoffer | Netwerk24
Deur Sarah Evans, News24 11 Oktober 2018 07:49
Anonieme skenkers het ’n skarebefondsingsprojek begin vir die sewejarige meisie wat verlede maand verkrag is in ’n Dros-restaurant in Pretoria.
Die veldtog het op 3 Oktober begin en is geskep om geld in te samel vir beradingsessies vir die kind.
Tot dusver het 55 mense geld geskenk.
Zane Groenewald, woordvoerder van BackaBuddy, sê een skenker het $2 122,46, of sowat R31 000, geskenk.
Die stigters van die veldtog het gevra om anoniem te bly.
In ’n verklaring het een van die stigters gesê hulle benodig nie enige erkenning nie. Hulle wou bloot bymekaar kom as “besorgde burgers om dié jong slagoffer te help”.
Nicholas Ninow in die landdroshof in Pretoria. Foto: Deaan Vivier
“Ons weet dat verkragting die slagoffer emosioneel kan traumatiseer vir jare lank daarna, so ons hoop dat die geld wat ingesamel is, gebruik sal word vir terapie en rehabilitasie, sodat die slagoffer ’n skyn van normaliteit of selfs geluk kan hê.”
Hulle het egter bygevoeg dat hulle die familie sou toelaat om die geld te gebruik soos hulle ook al goeddink.
“Ons vertrou dat die familie sal weet wat die beste sal wees om hul dogter te help onder die omstandighede, en ons sal definitief nie aan die familie voorsê hoe die geld gebruik moet word nie,” sê een van die stigters van die veldtog.
Groenewald sê BackaBuddy sal die geld streng bestuur. Dit sal slegs beskikbaar gemaak word aan die kind se familie, of mense wat deur die familie geïdentifiseer is.
“As ons nie die familie kan bereik nie, sal die skenkers daarvan ingelig word en hul geld terugkry.”
Die Dros in Silverton waar die meisie verkrag is. Foto: Deaan Vivier
Enigeen wat wil bydra, kan die webblad besoek by BackaBuddy.co.za.
Die sewejarige meisie is op 22 September in die mansbadkamer van ’n Dros-restaurant in Pretoria verkrag.
News24 het besluit om die man nie te identifiseer voordat hy nie gepleit het nie.
Netwerk24 het hom reeds geïdentifiseer as Nicholas Ninow.
Ninow het vroeër vandeesmaand in die landdroshof in Pretoria verskyn en bly in aanhouding.
Op dieselfde dag het Netwerk24 ’n aansoek in die hof gebring waarom Ninow se naam en foto’s openbaar gemaak moet word.
Lees hier waarom Netwerk24 die besluit geneem het.
Meer oor: Nicholas Ninow | Skarebefondsing | Hof | Dros